Hvis udviklingen fortsætter som nu, så vil der i fremtiden blive mangel på faguddannede lærere, pædagoger og sygeplejersker. De seneste år har færre og færre valgt at søge den vej, når der skulle vælges uddannelse. Samme tendens ses i år, hvor antallet af ansøgere, der har haft læreruddannelsen på UCN som 1. prioritet, er faldet med 14 procent. På sundheds- og pædagoguddannelserne er antallet af ansøgere faldet med to procent, men her ses store regionale forskelle. UCN har lokationer i både Aalborg, Hjørring og Thisted. I Thisted har 44 procent færre haft uddannelsen til sygeplejerske som deres 1. prioritet, mens 15 procent flere har ønsket at læse til sygeplejerske i Hjørring. Omvendt har 13 procent flere ønsket at læse til pædagog i Thisted, mens 12 procent færre har ønsket pædagoguddannelsen i Hjørring som deres 1. prioritet. -	Jeg er bekymret for, at færre søger velfærdsuddannelserne. Vi kan se, at vi over de næste ti år kommer til at mangle faglærte i velfærdsjobbene. Samtidig er det en udfordring, at der er mange, der er klar på at flytte til Aalborg, men færre, der er klar til at flytte til Thisted, siger Lene Augusta Jørgensen, der er rektor på UCN. Regeringen har i deres nyeste uddannelsesudspil lagt op til, at der fremover skal uddannes flere i de mindre byer i Danmark, og færre skal uddannes i de store uddannelsesbyer. Det kan blive svært, som tingene er nu, lyder det fra Lene Augusta Jørgensen: -	Det er ikke pladser, der mangler, det er studerende. Politikerne har lagt op til, at vi selv skal finansiere udflytningen, men vi kan se, at de studerende søger til Aalborg. Jeg er enig i, at det er et problem, at der er få ansøgere i Thisted, men jeg har svært ved at se løsningen. Flere søger ind på teknologiuddannelser Overordnet er UCN’s rektor tilfreds med søgningen til uddannelsesinstitutionen i år. Selvom der er sket et fald på en procent, så ligger søgningen over tallene for 2019, og sidste år oplevede stort set alle uddannelser en stigning i antallet af ansøgninger, fordi færre kunne tage ud at rejse eller på højskole. Mens antallet af ansøgere til velfærdsuddannelserne falder, så stiger antallet af ansøgere til UCN’s teknologiuddannelser. Det gælder for eksempel uddannelsen til bygningskonstruktør, som 13 procent flere i år har haft som deres 1. prioritet. -	Det er rigtig godt, og det følger den udvikling, vi ser på landsplan. STEM-uddannelser (naturvidenskab, teknologi, ingeniør og matematik, red.) bliver promoveret i disse år, og vi kan se, at vi har en pæn søgning til dem. Vi kan også se, at det digitale har fået et boost under pandemien, så flere kan måske se sig selv i jobs, der knytter sig til område, siger Lene Augusta Jørgensen. Ikke alle pladser bliver besat på læreruddannelsen Det er ikke første år, at der er et fald i antallet af ansøgere til læreruddannelsen, og det betyder formentlig, at det ikke er alle pladser på uddannelsen, der bliver besat. Det samme er sket de seneste år. -	Det er bekymrende, for vi har brug for dygtige lærere i folkeskolen. Siden 2013, hvor den nye læreruddannelse blev lavet, har vi haft svært ved at komme op på samme niveau af ansøgere, siger rektor Lene Augusta Jørgensen. Hun ved ikke, hvad grunden er, men siger, at UCN vil se på det og finde ud af, hvad den faldende ansøgerinteresse kan skyldes. -	Jeg kan kun gætte på det, for vi har ikke undersøgt det endnu. Vi har set tidligere, at universiteterne oplever en stigning i antallet af ansøgere, mens vi oplever et fald, og hvis det er tilfældet, så kunne det være noget, man skal kigge på politisk, siger hun.
Fristen for at søge uddannelse via kvote 1 udløb mandag klokken 12. På UCN har færre end sidste år valgt at søge velfærdsuddannelser, mens flere har søgt teknologiuddannelser.